Grupul Banca Transilvania a obţinut rezultate pozitive în primele trei luni ale anului, cu creşteri ale economiilor clienţilor, soldului creditelor, volumului tranzacţiilor şi numărului de clienţi atraşi. Profitul net consolidat este de 1,13 miliarde lei (+35% faţă de primul trimestru din 2023), din care cel al băncii este de 913,2 milioane lei (+35% faţă de primul trimestru din 2023). Subsidiarele şi participaţiile de capital au contribuit cu aproximativ 219,2 de milioane de lei la profitabilitatea BT, conform unui comunicat de presă remis Redacţiei.
Potrivit sursei citate, activele grupului au ajuns la 176 miliarde lei, iar nivelul creditelor nete, la 77,1 miliarde lei. Eficienţa operaţională a băncii a atins nivelul de 45,10%, calculat cu un impact anualizat al contribuţiei la Fondul de Garantare a Depozitelor Bancare şi la Fondul de Rezoluţie.
"Începutul anului este încurajator şi ne arată că suntem în grafic cu îndeplinirea obiectivelor noastre pentru prima parte din 2024. Ne concentrăm pe creşterea volumelor, a numărului de clienţi, pe atragerea de business pe toate segmentele pe care operăm, dar şi pe consolidarea companiilor din Grupul Banca Transilvania. Creştem astfel bilanţul şi anvergura Grupului BT, contribuind semnificativ la bancarizarea românilor. Macroeconomic, anul rămâne provocator atât ca nivel ridicat de incertitudine şi volatilitate internaţională, cât şi în ceea ce priveşte indicatorii economici. Inflaţia se dovedeşte mai rezistentă decât am fi sperat, iar creşterea economică este încă redusă. Suntem însă optimişti şi investim susţinut în dezvoltarea business-ului", declară Ӧmer Tetik, Director General, Banca Transilvania.
Venitul net din dobânzi al băncii este cu 28% mai mare faţă de primul trimestru din 2023. Venitul net din taxe şi comisioane a crescut cu 18% faţă de aceeaşi perioadă a anului anterior, pe fondul creşterii activităţii BT.
Depozitele clienţilor au crescut până la 137 miliarde lei la nivelul băncii, dintre care 88,1 miliarde lei sunt economiile persoanelor fizice, iar 48,8 miliarde lei, depozitele companiilor.
Raportul credite brute/depozite la nivel de bancă este de 56,3%.
Rata creditelor neperformante, conform indicatorului EBA, este de 2,01% la 31 martie 2024. Solvabilitatea este de 20,06% fără profit inclus, respectiv 21,47% cu profit inclus.
Evoluţia liniilor de business
Depozitele clienţilor la nivelul băncii au înregistrat o creştere de 14,7 miliarde lei, 12% faţă de martie 2023.
Soldul creditelor brute la nivel de bancă înregistrează o creştere de 9,5 miliarde lei, +14,1% faţă de martie 2023.
Aproape 4.000 de persoane şi-au cumpărat locuinţe cu ajutorul BT, suma acordată fiind de aproximativ 1 miliard lei.
Soldul creditelor ipotecare/imobiliare este de 19 miliarde lei şi a crescut cu 13% în comparaţie cu primul trimestru din 2023, reprezentând 25% din portofoliul de credite.
Soldul creditelor acordate entităţilor juridice a ajuns la aproximativ 45 de miliarde lei, cu 16% mai mult decât la finalul primului trimestru al anului anterior.
Digitalizare şi adoptarea inteligenţei artificiale
92% din clienţii băncii (aproape 4 milioane) sunt digitalizaţi şi folosesc cel puţin o aplicaţie a băncii.
Comportamentul de economisire al clienţilor a fost încurajat inclusiv de funcţionalitatea nouă din aplicaţia BT Pay, Round Up, activată de peste 12.000 de clienţi în fiecare lună, în perioada ianuarie - martie 2024.
BT Pay are 200.000 de utilizatori noi, număr record pentru o perioadă de trei luni.
Din cele 6,1 milioane carduri BT, 3,8 milioane sunt carduri unice în wallet-urile BT Pay, Apple Pay, Google Pay, Fitbit Pay şi Garmin Pay.
În aplicaţia BT Go, lansată în iulie 2023, sunt aproape 80.000 de companii înrolate. Acestea au realizat aproape 500.000 de plăţi în primele trei luni ale anului.
Numărul plăţilor cu telefonul este de +40% în trimestrul 1 2024 faţă de trimestrul 1 2023.
Educaţie financiară:
Au fost peste 120.000 de interacţiuni cu FIT (Finanţe pe Înţelesul Tuturor), programul naţional de educaţie financiară al băncii, prin intermediul reţelei BT şi online.
Aproape 1 milion de persoane au făcut peste 1,5 milioane de vizite pe Întreb BT, platforma online cu peste 2.000 de întrebări şi răspunsuri, cei mai mulţi fiind din România, Germania, Marea Britanie, Italia şi Spania. Aproximativ 60.000 de persoane au accesat funcţionalitatea AI Search în perioada ianuarie - martie 2024.